- Hindi News
- National
- कृषि विभाग के गोदाम का ताला तुड़़वाया तो अंदर मिली लाखों की दवाएं और कृषि यंत्र
कृषि विभाग के गोदाम का ताला तुड़़वाया तो अंदर मिली लाखों की दवाएं और कृषि यंत्र
जनपद पंचायत परिसर में स्थित कृषि विभाग के गोदाम, पुराने भवन और जनपद पंचायत के ताले बंद गैरेज का पंचायत के जनप्रतिनिधियों ने ताला तुड़वाकर निरीक्षण किया। अंदर देखने के बाद जनप्रतिनिधियों के होश उड़ गए। निरीक्षण के दौरान जनप्रतिनिधियों को गोदाम और गैरेज में लावारिस हाल में सामग्री मिली। जिसे देखकर उन्होंने कहा शासन से तो योजनाओं की सामग्री आती है, लेकिन अधिकारियों की लापरवाही से यह लोगों तक नहीं पहुंच पाती है।
जब जनप्रतिनिधि कृषि विभाग के कार्यालय का निरीक्षण करने पहुंचे तो कृषि विभाग कार्यालय के दक्षिण भाग में स्थित पुराने गोदाम का ताला लगा था। जब इसका निरीक्षण करने कृषि समिति अध्यक्ष निशा दुबे, जनपद सदस्य ज्योति बारंगे, विधायक प्रतिनिधि बद्रीनारायण राजपूत पहुंचे तो उन्हें गोदाम में ताला लगा मिला। इसके बाद उसे तुड़वाने का निर्णय लिया। ताला खुलवाने के लिए उन्हें काफी इंतजार करना पड़ा। इसके बावजूद गोदाम में लगे ताले की चाबी नहीं मिली। इस पर पंचनामा बनाते हुए गोदाम का ताला पत्थर से तोड़ा गया। निरीक्षण में मिली सामग्री का जनप्रतिनिधियों ने पंचनामा बनाया और संबंधित वरिष्ठ अधिकारियों से जांच कर जिम्मेदारों के खिलाफ कार्रवाई की मांग की। जिससे लापरवाही बरतने वालों को सबक सिखाया जा सके। अधिकारियों की लापरवाही के कारण हितग्राहियों को योजनाओं का लाभ ही नहीं मिल पा रहा है।
यह जवाबदारी गोदाम प्रभारी की है
मुझे प्रभार लिए करीब 6 माह हुए हैं। गोदाम से संबंधित सामग्री की जानकारी मुझे नहीं है। यह जवाबदारी गोदाम प्रभारी की है। जनप्रतिनिधियों के निरीक्षण के दौरान जो सामग्री मिली है, उसके संबंध में वरिष्ठ कार्यालय को लिखा जाएगा। एएन पराशर, एसएडीओ, कृषि टिमरनी
किसानों को नहीं मिला योजनाओं का लाभ
गोदाम में रखी सामग्री का रिकार्ड संधारित है या नहीं इसकी भी जानकारी अधिकारी को नहीं है। गोदाम में इतनी मात्रा में मिली सामग्री आखिर कैसे बची हुई है, क्या इन्हें क्षेत्र के किसानों तक नहीं पहुंचाया गया है या यह अतिरिक्त मात्रा है, जो शेष बचने पर यही पड़ी हुई है। वहीं कृषि विभाग के पुराने भवन का निरीक्षण भी ताला खुलवाकर किया। यहां पर चेप कटर मशीन, स्पाइलर, स्प्रे पंप अच्छी खासी मात्रा में रखे मिले। वहीं विभाग के पुराने कार्यालय में अब आत्मा का कामकाज संचालित हो रहा है। यहां पर अभी तक कृषि विभाग कार्यालय का पुराना रिकार्ड रखा था। कृषि अधिकारी, कर्मचारियों ने बताया जो रिकार्ड यहां पर रखा था, उसमें से कुछ रिकार्ड अब नहीं मिल पा रहे है।
जनपद पंचायत परिसर में टीनशेड नुमा गैरेज का निरीक्षण भी जनप्रतिनिधियों ताले को खुलवाकर किया। जनपद पंचायत के गैरेज में बड़ी संख्या में शौचालय निर्माण के उपयोग में लाई जाने वाली शीट पड़ी मिली। जब जनप्रतिनिधियों ने अधिकारियों से इसके बारे में सवाल किया तो उन्होंने कहा यह शीट करीब 2010 से रखी हुई है, उन्हें नहीं मालूम यह किसकी है। पंचायत निरीक्षक एलएल बिल्लोरे ने कहा संभवत यह किसी ठेकेदार की है, जो काम होने के बाद यही छोड़ गया। अब सवाल यह उठता है कि ठेकेदार हजारों रुपए बचाने के चक्कर में घोटाले करते हैं तो वे इस तरह लाखों रुपए की शीट सरकारी गोदाम में कैसे छोड़ सकते हैं? कहीं यह हितग्राहियों को देने वाली शीट तो नहीं जो कागजों में तो लोगों को दे दी, लेकिन गोदामों में हेरफेर के चक्कर में रखी रह गई।
अधिकारी को ही दवाइयों की जानकारी नहीं
जब कृषि विभाग के पुराने गोदाम का दरवाजा खुला तो इसमें बड़ी मात्रा में लाखों रुपए कीमत की दवाएं, खाद, कृषि यंत्र पड़े हुए मिले। इनमें कुछ दवाइयां पुरानी और कुछ चालू वर्ष 2016-17 की मिलीं। जनप्रतिनिधियों ने गोदाम में रखी सामग्री के बारे में कृषि विभाग के अधिकारियों-कर्मचारियों से पूछा तो वे कोई जवाब नहीं दे पाए। बस यही कहते रहे कि यह पहले से ही रखी हुई है। विभाग के आरएईओ व गोदाम प्रभारी बीएल डूड़वे ने कहा गोदाम में दवाइयां और सामग्री काफी पहले से ही रखी हुई हैं। चालू वर्ष की जो दवाइयां हैं, उसकी भी जानकारी नहीं है।
टिमरनी। गोदाम का ताला तुड़वाते जनप्रतिनिधि।
बक्सों में लावारिश मिली दवाइयां
इसी गैरेज में कृषि विभाग से संबंधित दवाइयों के बड़े-बड़े बक्से भी बड़ी संख्या में पड़े मिले, लेकिन कृषि विभाग ने साफतौर से इनकार करते हुए कहा वह दवाइयां उनकी नहीं है और किसकी है, यह भी नहीं मालूम। यही जवाब जनपद पंचायत अधिकारी भी देते नजर आए। लेकिन इतना तो पक्का है कि जो दवाइयां जनपद के गैरेज में मिली हैं, वो कम से कम पंचायत विभाग की तो नहीं है। निरीक्षण के दौरान सुनील दुबे, अतुल बारंगे, कृषि विभाग एडीओ जीके मालवीय, राजेंद्र पवार आदि मौजूद थे।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva